b"\n_START_ARTICLE_\nSalsif\xc3\xad\n_START_SECTION_\nDescripci\xc3\xb3\n_START_PARAGRAPH_\nPlanta bianual, el primer any fa una roseta de fulles llargues, primes i acuminades de color glauc. El segon any floreix fent un cap\xc3\xadtol de flors ligulades i vistoses de color porpra. Fructifica en aquenis dotats d'un papus de p\xc3\xa8ls plomosos que jusifiquen el nom cient\xc3\xadfic Tragopogon que en grec significa \xc2\xabbarba de cabra\xc2\xbb, mentre que el nom de l'esp\xc3\xa8cie, porrifolius, significa \xc2\xabfulles de porro\xc2\xbb en llat\xc3\xad. L'arrel fa uns 30\xc2\xa0cm de llarg i el seu interior \xc3\xa9s d'un color groc blanquin\xc3\xb3s cosa que la diferencia de l'escur\xc3\xa7onera que \xc3\xa9s d'arrel blanca en l'interior.\n_START_SECTION_\nConreu\n_START_PARAGRAPH_\nEst\xc3\xa0 en decad\xc3\xa8ncia actualment, ja que es prefereix l'escur\xc3\xa7onera. Es sembra directament a la tardor o primavera, els primers dies despr\xc3\xa9s de n\xc3\xa9ixer \xc3\xa9s molt delicada pel que fa a compet\xc3\xa8ncia amb les males herbes. Li agraden les terres corrents en la regi\xc3\xb3 mediterr\xc3\xa0nia \xc3\xa9s a dir m\xc3\xa9s aviat b\xc3\xa0siques amb bon contingut en cal\xc3\xa7. Les arrels s\xc3\xb3n delicades d'arrencar, ja que els mercats les volen senceres i s\xc3\xb3n bastant llargues."